Istana Tyersall

Istana Tyersall adalah salah satu dari dua kediaman selain Istana Woodneuk yang pernah didirikan di Tyersall Park terletak berhampiran Kebun Bunga Singapura. 

Kediaman ini menyaksikan banyak acara menyambut kedatangan orang-orang besar utama di Singapura ketika ia masih diduduki Sultan-Sultan negeri Johor terutamanya Sultan Abu Bakar dan Sultan Ibrahim. Kawasan pekarangan sekitar istana ini masih kekal persendirian dipegang kerabat tersebut (Tunku Mahkota Johor Tunku Ismail Idris setakat 2019) dan dilarang kemasukannya oleh orang ramai.  Istana ini terkenal sebagai bangunan pertama di Singapura yang dibekalkan kuasa elektrik.

Sejarah 
Kediaman ini dibina untuk meraikan pertabalan Temenggong Abu Bakar sebagai Temenggong Johor  berikutan kemangkatan ayahandanya Temenggong Daeng Ibrahim pada tahun 1862 selain pemindahan persemayaman baginda dari Teluk Belanga kepada estet miliknya ini yang sebeluma ini milik William Napier bekas Leftenan Gabenor Labuan dan peguam pertama beribupejabat di Singapura sebelum bersara ke England pada bulan Mac 1857, tanah ini kemudiannya dibeli Abu Bakar pada tahun 1860. 

Isteri ketiga temenggong ini, Sultanah Fatimah (atau nama asalnya Wong Ah Gew dari Kanton) mengarahkan pembinaan kediaman baharu temenggung itu kepada  seorang arkitek dan anggota Kabinet Johor, Datuk Yahya bin Awaluddin. Pembinaan kediaman ini turut diawasi Wong Ah Fook sebagai penyelia manakala Howarth Erskine bertanggungjawab sebahagian besar kerja besi bersama HC Hogan dengan perperabotan disediakan oleh syarikat Inggeris John Little & Co. Sultanah Fatimah tidak sempat melihat penyiapan binaan ini apabila mangkat pada 25 Februari 1891.

Istana ini dibuka secara rasmi pada 3 Disember 1892 oleh Gabenor Negeri-Negeri Selat, Sir Cecil Clementi Smith diiringi Lady Teresa Newcomen disaksikan Sultan Abu Bakar sendiri, Sultan Ahmad Muazzam Shah dari Pahang, Sultan Abdul Rahman II Muazzam Shah dari Riau serta pegawai-pegawai British dan Johor antara lainnya.

Peristiwa bersejarah 
Istana ini menyaksikan banyak perjumpaan antara Sultan-Sultan Johor dengan banyak tokoh utama dunia:

 Pada 6 April 1893, suatu majlis menyambut kedatangan rombongan Archduke Franz Ferdinand dari Austria-Hungary diadakan di pekarangan istana pada pukul 5.30 petang; rombongan putera itu ditunjukkan pelbagai bilik dan barangan khazanah istana sebelum meneruskan keberangkatan menuju ke Tanjong Pagar. 
 Pada 3 Ogos 1896, Sultanah Ungku Maimunah permaisuri pertama Sultan Ibrahim mengadakan majlis menyambut Raja Rama V dan Permaisuri Savang Vadhana di istana mereka.

Lihat juga 
 Istana Woodneuk
 Tyersall Park

Rujukan 

Tempat di Singapura
Koordinat pada Wikidata